Sarkas

Sarkas () atau sirkus () adalah suatu kelompok yang mempersembahkan pelbagai pertunjukan merangkumi akrobat, jugel, badut, haiwan terlatih, ahli silap mata pelagak ngeri dan sebagainya untuk menghiburkan penonton ramai.

Pertunjukan-pertunjukan ini lazim diadakan dalam suatu binaan berupa tenda besar dengan tempat duduk melingkar bujur sekeliling ring utama; namun atraksi sirkus modern biasanya diadakan di dalam gedung-gedung besar juga, supaya tidak perlu adanya gangguan disebabkan cuaca; contohnya Cirque de Soleil di Las Vegas.

Peristilahan 
Kedua-dua perkataan "sarkas" (meminjam bahasa Inggeris) dan "sirkus" (meminjam bahasa Belanda) berakar daripada perkataan bahasa Latin circus, ia pula pinjaman Bahasa Yunani κίρκος kirkos terbitan metatesis κρίκος krikos yang bererti "bulatan" atau "lingkaran". Circus ini pula dipercayai merujuk kepada acara-acara sukan yang diadakan untuk hiburan ramai semasa zaman Rom purba yang turut diberi nama ludi.

Sejarah perkembangan

Circus Maximus 
Sepertimana yang disebut, sarkas yang diketahui umum mula dikembangkan dalam Tamadun Romawi dengan adanya Circus Maximus ("lingkaran besar") di pusat kota Roma, kawasan ini dibangunkan dengan lingkaran menempatkan banyak tempat duduk menampung ribuan orang penonton yang menyaksikan perlumbaan pedati, pelagak akrobatik malah kadangkala juga pertunjukan gladiator.

Penyebaran agama Kristian semakin lama semakin menjadikan hiburan ini tidak begitu disukai dan dijauhi sampai selewat abad ke-6.

Philip Astley dan peloporan sarkas moden 
Philip Astley merupakan seorang pegawai tentera berkuda dari Newcastle-under-Lyme, England yang mula membangunkan suatu lapangan khusus berupa amfiteater yang memudahkan persembahan para penunggang berkuda melakukan helah menarik di Lambeth, London pada 4 April 1768. Rekaan lokasi Astley dilihat unik melalui binaan ia yang melingkar membentuk bulatan berbanding rekaan-rekaan semasa lain yang cenderung melonjong pada ketika itu; diameter lingkaran ini yang berukuran 42 kaki turut dijadian tetapan dipakai banyak sarkas sejak itu. Pelagak-pelagak seperti akrobat dan badut turut ditambah sejak temasya diadakan beliau tahun 1770 untuk mengisi kekosongan yang ada antara acara-acara utama.

Acara yang ada

Aksi dari manusia 

 Akrobatik
 Gimnastik
 Trapez
 Lagak ngeri
 Silap mata
 Menelan bahan-bahan berbahaya seperti pedang dan nyalaan api

Badut dilibatkan untuk mewujudkan suasana lucu dalam persembahan-persembahan ini melalui aksi slapstik.

Aksi dari haiwan terlatih 
Haiwan-haiwan yang digunakan dalam pertunjukan sering yang berjenis buas atau eksotik seperti gajah, beruang, singa, harimau, himar dan unggas.

Perkara ini sering mendatangkan kontroversi daripada bagaimana haiwan-haiwan ini dijaga - ada sesetengah acara mengendalikan haiwan-haiwan tersebut dengan begitu kasar sehingga mencederakan.

Rujukan

Sumber utama 

 The Circus: A Book To Begin On oleh Mary Kay Phelan (Holt, Rinehart, and Winston - 1963)

 
Seni pentas